Komisijos sprendimas
1994 m. gegužės 25 d.
nustatantis išsamias Tarybos direktyvos 90/425/EEB taikymo taisykles dėl mėginių ėmimo atliekant veterinarinius patikrinimus paskirties vietoje
(94/338/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 29 d. Tarybos direktyvą 90/425/EEB dėl Bendrijos vidaus prekybos tam tikrais gyvūnais ir produktais veterinarinių ir zootechninių patikrinimų, atliekamų siekiant sukurti vidaus rinką [1], su paskutiniais pakeitimais, padarytais Direktyva 92/118/EEB [2], ypač į jos 5 straipsnio 3 dalį,
kadangi kompetentinga valstybės narės institucija gali, atlikus gyvūnų ir jų produktų paskirties vietoje nediskriminacinius veterinarinius patikrinimus vietoje, nustatyti, kad laikomasi Direktyvos 90/425/EEB 3 straipsnio reikalavimų; kadangi tuo pačiu metu ji gali paimti pavyzdžius pagal 5 straipsnio 1 dalies a punktą;
kadangi siekiant užtikrinti, kad patikrinimai paskirties vietoje vyksta veiksmingai, ir išvengti bet kokių paskesnių Bendrijos vidaus prekybos sunkumų bei apsaugoti suinteresuotų šalių interesus turėtų būti nustatytos tam tikros išsamios mėginių ėmimo taisyklės;
kadangi šiame reglamente numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Paskirties vietos kompetentinga institucija, imdama mėginius gyvūnams Bendrijos vidaus prekyboje ištirti, laikosi 2 ir 3 straipsniuose nustatytų taisyklių,
2 straipsnis
1. Mėginiai, kurie sudaro nediskriminacinių veterinarinių patikrinimų vietoje dalį, imami kuo greičiau ir visais atvejais ne vėliau kaip po dviejų darbo dienų nuo gyvūnų atvežimo į paskirties vietą, nurodytą sertifikate arba dokumente, minimą Direktyvos 90/425/EEB 3 straipsnio 1 dalies d punkte.
2. Šis dviejų darbo dienų terminas netaikomas patikrinimams, kuriuos kompetentinga institucija atlieka remdamasi informacija, kurios pagrindu galima daryti prielaidą apie galimus pažeidimus.
3. Nepažeidžiant 1 dalies, jeigu gavėjas yra gyvūnus perskirstantis tarpininkas, minimas Direktyvos 90/425/EEB 5 straipsnio 1 dalies b punkto iii papunktyje, skiriamas papildomas dviejų darbo dienų laikotarpis, skaičiuojant nuo gyvūnų atvežimo į galutinę paskirties vietą toje valstybėje narėje.
3 straipsnis
1. Imami du mėginiai arba pakankamas jų kiekis, kad būtų galima atlikti dviejų alikvotinių dalių tyrimus.
2. Pirmasis mėginys arba alikvotinė dalis tiriami laboratorijoje, kuri kompetentingos institucijos yra patvirtinta tirti atitinkamą ligą.
3. Antrasis mėginys arba alikvotinė dalis, ar prireikus alikvotinės dalys, identifikuojami ir laikomi tinkamomis sąlygomis ne trumpiau kaip mėnesį kompetentingai institucijai prižiūrint.
4 straipsnis
Šis sprendimas skirtas valstybėms narėms.
Priimta Briuselyje, 1994 m. gegužės 25 d.